VYJADRENIA SPOLUVYHLASOVATEĽOV OCENENIA

**Magdaléna Rothová**, riaditeľka, Asociácia pre kultúru, vzdelávanie a komunikáciu (ACEC)

producentka Roma Spirit, Spoluvyhlasovateľ a organizátor Roma Spirit

„Mám nádej, že aj vďaka Roma Spirit, sa spojíme vo svojej rovnosti a rovnakosti, necháme sa inšpirovať svojou rôznorodosťou a podporíme sa vo svojej jedinečnosti“.

**Ján Hero**, splnomocnenec vlády SR pre rómske komunity, Úrad splnomocnenca vlády SR pre rómske komunity, Spoluvyhlasovateľ Roma Spirit 2022

„Považujem za dôležité oceniť prácu a vyjadriť vďaku tým, ktorí veria, že môžu meniť svet a prostredie, v ktorom žijú obyvatelia rómskych komunít a s osobným nasadením pomáhajú ľuďom žijúcim v pásme chudoby. Náš úrad si veľmi váži, že aj v tomto roku môže byť spoluvyhlasovateľom 14. ročníka ocenenia Roma Spirit. Verím, že zviditeľníme aktivity realizované v rómskych osídleniach, ktoré budú inšpiráciou aj pre iné organizácie a jednotlivcov a povzbudia aj ostatných, ktorí už pôsobia v komunitách alebo nad tým uvažujú“.

**Marta Gajdošíkova**, intendantka Dvojky, Slovenská televízia a rozhlas, Spoluvyhlasovateľ a mediálny partner Roma Spirit 2022

*„Roma Spirit je krásny a zmysluplný projekt, ktorý každoročne aj prostredníctvom RTVS prináša príbehy spolupatričnosti, odvahy, tvorivosti. Zakaždým je vzrušujúce čítať nominácie na ocenenie – či už ide o jednotlivcov alebo kolektívy. Okrídlené srdce v dlaniach napokon vždy putuje k ľuďom, ktorí majú srdce na správnom mieste a otvorenú myseľ bez predsudkov.“*

VYHLÁSENIA PARTNEROV ROMA SPIRIT 2022

**Laura Dittel**, riaditeľka, Karpatská nadácia

partner kategórie Mimovládna organizácia

*„Celý svoj život som prežila v blízkosti Rómov, ale až v dospelosti som si uvedomila, že žijeme vedľa seba, ale nie spolu. Nerozumieme si navzájom a ani sa porozumieť nesnažíme. Rozdiely medzi nami sa prehlbujú, premieňajú sa v nepochopenia až po otvorenú nenávisť. Veľká časť mimovládnych organizácií a ľudí v nich sa venuje pomoci Rómom a tým som sa rozhodla pomáhať. Je to tŕnistá a neľahká cesta, na ktorej stojí mnoho prekážok a zmena nie je okamžite viditeľná. Zaslúžia si našu pomoc a ocenenie.“*

**Jana Dravecká**, správkyňa, Nadácia otvorenej spoločnosti

partner kategórie Médiá

*„Nadácia otvorenej spoločnosti sa dlhodobo snaží presadzovať inklúziu, rovnosť šancí, ochranu menšín a slabých a podporovať otvorenosť, akceptáciu, toleranciu a vzájomný rešpekt. Vnímame sa ako prirodzený partner podujatia Roma Spirit, ktoré oceňuje pozitívne príklady, buduje porozumenie a toleranciu v našej spoločnosti a dáva hlas tým, s ktorými tieto hodnoty zdieľame.“*

**Valéria Závadská**, riaditeľka, Štátna vedecká knižnica v Prešove

partner kategórie Kultúra

*„Som rada, že aj v tejto neľahkej situácii, v ktorej sme sa ocitli nielen na Slovensku, ale na celom svete, Roma Spirit stále myslí na tých, ktorí usilujú o zvyšovanie a zlepšovanie povedomia o rómskej menšine. Všetci, ktorí sa podieľajú na príprave nového ročníka, si zaslúžia poďakovanie, pretože za týchto obmedzujúcich podmienok súvisiacich s pandémiou to určite nie je ľahké. O to viac si treba ich prácu vážiť.“*

**Ivan Antala**, generálny riaditeľ, Rádio Expres

partner kategórie Čin roka

„Podporujeme každú zmysluplnú aktivitu, ktorá vedie k zlepšeniu a začleňovaniu Rómov do života väčšinovej spoločnosti. Roma Spirit je na Slovensku jedinečným formátom verejného ocenenia a podpory pre všetkých, ktorí sa o to snažia. Dlhoročne podporujeme tento projekt, pretože média výrazne zasahujú do spoločnosti a nesú aj zodpovednosť.”

**Peter Bárdy**, šéfredaktor, Aktuality.sk

mediálny partner

*,,Aktuality.sk dlhé roky bojujú za spravodlivosť a objektivitu. V našej práci nezabúdame ani na skupiny, ktorým sociálne vylúčenie limituje spôsoby plnohodnotného zaradenia do bežného života. Sme veľmi radi, že aj vďaka projektu Roma Spirit môžeme informovať o ľuďoch, ktorí napriek sťaženým životným podmienkam pozitívne prospievajú našej spoločnosti."*

**Denník N**

mediálny partner

„Projekt Roma Spirit podporujeme preto, že veríme v silu pozitívnych príkladov priamo z komunity, ktoré môžu inšpirovať a ukázať, že nič nie je stratené.”

**Boris Rizman**, riaditeľ, TV ROMANA

mediálny partner

*„Niektorí ľudia snívajú o úspechu, zatiaľ čo iní ráno vstávajú a tvrdo na ňom pracujú. Každý si zaslúži byť za svoju prácu ocenený. Roma Spirit je jeden z najkvalitnejších projektov na Slovensku. V televízii Romana sme hrdí, že môžeme byť mediálnym partnerom tejto akcie. Je veľmi dôležité pre celú spoločnosť medializovať osobnosti a organizácie, ktoré vyvíjajú činnosť na zlepšenie života Rómov na Slovensku. Už 14. ročník Roma Spirit je potvrdením životaschopnosti celého projektu. Srdečná vďaka organizátorom a všetkým zúčastneným.”*

**Roman Čonka**, šéfredaktor, Romano nevo ľil

mediálny partner

*“Noviny Romano nevo ľil prinášajú rómskej i majoritnej verejnosti zaujímavé príbehy z rómskeho prostredia od roku 1991. Sú to príbehy o Rómoch a Rómkach, o komunitách a organizáciách, ale aj o ľuďoch, ktorí s rómskou menšinou pracujú a zaujímajú sa o ňu. Roma Spirit dáva rovnaký priestor jednotlivcom a organizáciám už od roku 2009. Svojou činnosťou posilňuje nestereotypné vnímanie Rómov v spoločnosti, čo si veľmi vážim. Rovnako prezentácia nominovaných v priestore verejnoprávnej televízie (RTVS) aspoň čiastočne vyvažuje negatívny obraz Rómov v komerčných televíziách. Som rád, že noviny môžu byť partnerom tohto ocenenia”.*

**Vladimír Šucha**, vedúci, Zastúpenie Európskej komisie na Slovensku

partner Roma Spirit 2022

“*Rómovia sú neoddeliteľnou súčasťou našej spoločnosti po stáročia. Veľká väčšina z nich však na Slovensku žije na okraji spoločnosti. Sú vylúčení sociálne aj ekonomicky a mnohí spadli do priepasti generačnej chudoby. Aby sa z nej dostali, potrebujú podať ruku, aby sme mali všetci v našich životoch rovnakú štartovaciu pozíciu a rovnakú šancu. K tomu je potrebné veľa systémových opatrení a veľa symbolických ocenení pre ľudí, ktorí cestu majority k minorite prešľapávajú. Roma Spirit je pre mňa vlajkovou loďou takýchto symbolických ocenení a som rád, že Európska komisia môže byť jeho súčasťou*”.

**Janette Motlová**, riaditeľka, Výskumný ústav detskej psychológie a patopsychológie, členka Prípravného výboru Roma Spirit 2022, laureátka ocenenia Gypsy Spirit 2011 *„Premýšľala som na tým, aké by bolo skvelé, keby sme v štrnástom ročníku mali možnosť čítať a prezerať si nominácie, ktoré sú hodnotové*. *Myslím, že tento rok 2022 je špecifický v tom, že sa potrebujeme vrátiť k hodnotám, potrebujeme vzory, ktoré sú hodnotovo orientované, z ktorých vyžaruje ľudskosť a potreba spájania a nie polarizácie“*.

**Silvia Porubänová**, výkonná riaditeľka, Slovenské národné stredisko pre ľudské práva partner Roma Spirit 2022

*„Slovenské národné stredisko pre ľudské práva i ja osobne podporujeme Roma Spirit z humanistických, ľudsko-právnych aj osobných dôvodov. Predsudky, stereotypy aj nenávistnú rétoriku najefektívnejšie odstraňujú ozajstné uveriteľné príklady,  reálna skúsenosť, vedomie spolupatričnosti a nádeje. Veríme, že Roma Spirit je práve o tomto“.*

**László Bukovszky**, splnomocnenec vlády SR pre národnostné menšiny

Úrad splnomocnenca vlády SR pre národnostné menšiny, partner Roma Spirit 2022

“*Úspechy obyčajných ľudí sú inšpiráciou pre celú spoločnosť a Roma Spirit nám už dlhé roky prináša práve príbehy takýchto ľudí. Myslím si, že obzvlášť menšinové prostredie potrebuje úspešné vzory, ktoré posilnia pocit spolupatričnosti. Som presvedčený, že Roma Spirit patrí medzi najlepšie iniciatívy pre dosiahnutie tohto cieľa”.*

**Dermot McGauran**, veľvyslanec Írska na Slovensku Veľvyslanectvo Írska na Slovensku, partner Roma Spirit 2022

*„Podpora ľudských práv, rovnosti a rozmanitosti sú jadrom írskej zahraničnej politiky. Ako veľvyslanec Írska v Slovenskej republike som hrdý na to, že zastupujem Írsko a naše hodnoty, najmä podporu integrácie a začleňovania rómskej komunity do slovenskej spoločnosti. Sme radi, že môžeme spolupracovať s Roma Spirit, pretože ich prístup k využívaniu pozitívnych príkladov na preukázanie prínosu inkluzívnej spoločnosti je veľmi úspešný. Bolo mi cťou, byť súčasťou poroty v ročníku Roma Spirit 2021. Talent, odhodlanie a zanietenie všetkých zúčastnených bolo hlboko inšpirujúce”.*

**Štefan Vavrek**, štatutár, OZ Ternipe, člen Prípravného výboru RS 2022

partner Roma Spirit 2022

*„Na Slovensku potrebujeme pozitívne príklady každodenného života ľudí, ktorí pracujú preto, aby sa nám na Slovensku spolu žilo lepšie. Osobne si to vážim, že Roma Spirit oceňuje takýchto ľudí, ktorí každý deň pracujú pre túto myšlienku. Vždy som tvrdil, že spoločne dokážeme viac!“*

**Ivett Pavlis**, zakladateľka, Rodič ľavou zadnou, členka Prípravného výboru Roma Spirit 2022

partner Roma Spirit 2022

*„Je mi cťou byť členkou Prípravného výboru a byť súčasťou tohto významného projektu. Prinášať pozitívne príklady v rôznych oblastiach života tejto komunity je veľmi prínosné a obohacujúce. Rozhodla som sa byť súčasťou, aby som tiež mohla motivovať ostatných. Nie je dôležité odkiaľ sme, ale kto sme.“*

**Ábel Ravasz**, sociológ, zakladateľ organizácie Purt, člen Prípravného Výboru partner Roma Spirit 2022 *„Už sa nám nechcelo počúvať, ako sa to nedá, tak sme spojili sily, a ukázali cestu, ako to je možné, keď sa chce. Roma Spirit dáva priestor presne podobným príbehom. Každý rok prezentuje, že úspech v inklúzii je nielen možný, ale sa reálne deje všade okolo nás.”*

**Gabriel Tóth**, zakladateľ, Katedra komunikácie partner Roma Spirit 2022 *„Komunikačne podporiť Roma Spirit pre nás znamená pomôcť šíriť myšlienky, ktoré táto krajina potrebuje najviac. Otvorenosť, tolerantnosť a inklúziu všetkých ľudí do spoločnosti.”*

**Csaba Horváth**, riaditeľ, Opre Roma, člen Prípravného výboru Roma Spirit 2022 partner Roma Spirit 2022 *„Roma Spirit dokazuje, že na Slovensku  je mnoho ľudí a organizácií, ktorí chcú prispieť a prispejú k riešeniu rómskej  problematiky. Je dôležité, aby sme sa poďakovali a ukázali pozitívne príklady. Rómska duša nie je zlá, je len iná ako každá iná duša. A keď dve duše dajú šancu, aby sa spoznali, keď  sa naučíme jeden druhého tolerovať, tak nedeje sa nič výnimočné, jednoducho len človek ostáva človekom, ale svet bude lepší. A Roma Spirit práve nato dá šancu celej Slovenskej spoločnosti, aby sme sa spoznali a jeden druhého tolerovali.”*

Roma Spirit sa môže konať iba vďaka výnimočným ľuďom a organizáciám, ktoré sa výraznou mierou podieľajú na tom, aby Slovensko bola krajina s veľkým srdcom a rovných šancí pre každého. Ďakujeme našim výnimočným partnerom a sponzorom za prejavenú dôveru!

[www.romaspirit.sk](https://www.romaspirit.sk/o-projekte/partneri-2/)